《碎石篇示儿子自悦》
清代·邵大业

我行东山下，碎石盈交衢。牛羊互践履，杂沓埋沮洳。

鞠躬暗物色，小大罗之裾。归来细磨刮，乍觉光气殊。

汲水畜盆盎，融融照四隅。畴意尘垢里，一一拟璠玙。

锐者若耸翠，髡者如含珠。凸者兀而立，凹者俯以趋。

有如洲之畔，采采联名姝。有如海之岛，翩翩扬仙襦。

或红于玛瑙，或白于𤥭璖。碧若出新柳，春草谢不如。

青若抽嫩竹，雨过空天余。五色纷炫耀，一脉延清虚。

不下米颠拜，足光刺史舆。物苟抱真宰，宁患长沦胥。

显晦有时令，遇合终不诬。卞和三献璞，季子十上书。

一旦蒙拂拭，光采凌通都。寄言伏处者，慎勿伤岁徂。

作者简介：（1710—1771）顺天大兴人，字在中，号厚庵，别号思馀。雍正十一年进士。乾隆间历黄陂知县、开封府同知、苏州知府，一度被劾去官。后又至河南，为开封知府，以河工事故降官，至江南为六安知州，官终徐州知府。所至有治绩，而屡遭贬谪。能琴，工诗文。有《谦受堂集》。